I. Mikloš, podpredseda vlády SR: (2001-12-04):
J. Migaš, predseda NR SR: Ďakujem podpredsedovi vlády a teraz v rozprave vystúpi pán poslanec Hofbauer. Nech sa páči, pán poslanec. R. Hofbauer, poslanec: Vážený pán predseda, vážení členovia vlády, člen vlády, vážené dámy a páni, viac razy som vystúpil so svojím názorom k poslaneckým iniciatívam, ktoré sú predkladané v poslaneckej snemovni a moje odporúčanie v týchto smeroch málo kedy bolo pozitívne. Tieto amatérske a takrečeno na kolene pripravené iniciatívy spravidla vstupujú do ucelenej štruktúry štátnej politiky, či už s touto štátnou politikou ako opozícia súhlasíme alebo nesúhlasíme. Nie inak je to aj v tomto prípade poslaneckej iniciatívy na vstup do okruhu dane z pridanej hodnoty v smere k takzvaným verejnoprávnym médiám. Prečo hovorím o takzvaných verejnoprávnych médiách? Lebo Slovenská televízia by mala byť verejnoprávna, ale ona nie je ani slovenská, nie je ani verejnoprávna. Je to hlasná trúba, ktorá tvorí súčasť politickej sekty prezentujúcej približne 1,5 % občanov voličov Slovenskej republiky. Ak si ktosi zapne na území Slovenska spravodajstvo, správy Slovenskej televízie, tak má isté iba jedno, že sa nedozvie to, čo sa reálne deje na politickej scéne a na spoločenskej scéne, ale sa dozvie výlučne len vyselektované jednostranné spravodajstvo, politicky jednostranné správy relácie, diskusie na politicky selektované takzvané zábavné programy prostredníctvom takzvaných bavičov a takzvaných humoristov, čo nie je opäť nič iné, zase len selektovanie jednostranná a politicky motivovaná forma deformovania verejnej mienky v prospech vládnej koalície v záujme politickej sekty, ktorú som tu spomenul a ktorá nemá podporu viac ako 1,5 % občanov tohto štátu. Takzvaná Slovenská verejnoprávna televízia sa zúčastňuje na systematickom škandalizovaní a kriminalizovaní opozície na základe nedokázaných a súdne neuzavretých osočení, a to pod maskovacím kepienkom takzvaného boja za spravodlivosť a za demokraciu. Takzvaná Slovenská verejnoprávna televízia systematicky odmieta prenosy verejných rokovaní Národnej rady Slovenskej republiky formou zabezpečenia ich priamych televíznych prenosov, ale zato sa nehanbila a neštítila uskutočniť politickú agitku v čase volebného moratória pred súčasnými voľbami. Takže nevidím ani najmenší dôvod, prečo zvýhodňovať tento subjekt, ktorý nie je ani verejnoprávny, ani slovenský a ktorým by sa zvýhodňovala opäť len úzka sekta, ktorá sa zhromažďuje pod týmto médiom za účelom dezinformovania slovenskej verejnosti. Je to zaujímavé, ale podporím návrh, ktorý uviedol podpredseda vlády Ivan Mikloš, aj keď z aspektu dosť odlišného, než uviedol on sám. Ďakujem za pozornosť. J. Migaš, predseda NR SR: Ďakujem pánu poslancovi Hofbauerovi. Vyhlasujem rozpravu za skončenú. Chce sa k rozprave vyjadriť navrhovateľ. Poslanec Andrassy, nech sa páči. Ľ. Andrassy, poslanec: Ďakujem veľmi pekne, pán predsedajúci. Nebudem reagovať na pána poslanca Hofbauera, na jeho názor k tomu, ako a aký obsah vysielania v Slovenskej televízii. Chcem ho len upozorniť, že na tomto zákone sa podieľali aj poslanci z Hnutia za demokratické Slovensko, ktorí sú vo výbore pre kultúru a médiá, a verím, že ak sa s nimi porozpráva o účele tohto zákona, takže zmení svoj názor a že tento zákon v konečnom dôsledku podporí. To, o čom hovoril podpredseda vlády. Musím pripomenúť, že tento zákon nadväzuje na to, čo na Slovensku bolo od roku 1992, kde zo zákona boli vymedzené ako zdaniteľné plnenia aj plnenia pre verejnoprávne inštitúcie, teda aj pre Slovenskú televíziu a Slovenský rozhlas, a keďže obe inštitúcie z finančných dôvodov v súčasnosti nevyužívajú možnosť vykonávať podnikateľskú činnosť, využil správca dane daňový úrad svoje kompetencie zo zákona a zrušil registráciu platiteľa DPH pre obe tieto inštitúcie a toto zrušenie znamená ročnú stratu pre obe inštitúcie, teda aj pre rozhlas, aj pre televíziu niekoľko desiatok miliónov korún. Vláda Slovenskej republiky prijala uznesenie, v ktorom mal minister kultúry aj v spolupráci s ministerstvom financií predložiť do parlamentu zákon nový, nový zákon o koncesionárskych poplatkoch, ktorý by mal riešiť aj zložitú ekonomicko-finančnú situáciu v týchto inštitúciách, ale vláda a najmä ministerstvo kultúry do dnešných dní si túto povinnosť nesplnilo a táto novela zákona môže v budúcom roku pomôcť tak Slovenskej televízii, takisto aj rozhlasu získať niekoľko miliónov finančných prostriedkov na to, aby si plnili tie úlohy, ktoré majú v prvom rade dané zo zákona - zákona o Slovenskej televízii a o Slovenskom rozhlase. Tú pripomienku, ktorú mal k možnosti uplatňovania odpočtu DPH, myslím si, že túto jeho pripomienku odstraňuje pozmeňujúci návrh, ktorý vzišiel vo výbore pre financie, rozpočet a menu a kde sa § 2 odsek 2 dopĺňa o písmeno f) a tam je táto pripomienka zohľadnená, teda ani v tejto veci nevidím problém, aby sme nemohli túto novelu s týmto pozmeňujúcim návrhom schváliť a v súvislosti so zaradením do 10-percentnej DPH už pri uvádzaní tejto novely som povedal, že sú okolité krajiny, ale aj niektoré krajiny Európskej únie, ktoré zaraďujú rozhlasové a televízne vysielanie či už súkromných alebo verejnoprávnych médií do najnižšej sadzby dane z pridanej hodnoty. Ďakujem. J. Migaš, predseda NR SR: Chce sa k rozprave vyjadriť spravodajca? Áno, nech sa páči. M. Benkovský, poslanec: Ďakujem za slovo. Budem veľmi krátky. Vláda skutočne neodporučila prijatie tohto návrhu. Ja by som však odporúčal poslancom Národnej rady Slovenskej republiky tento postoj zvážiť s tým, že tie dve základné pripomienky ministerstva financií a vlády Slovenskej republiky sú premietnuté v dvoch pozmeňujúcich návrhoch, o ktorých budeme po uskutočnení a uzavretí rozpravy hlasovať. Preto predpokladám, že budú zaujaté stanoviská, ktoré budú rešpektovať prijaté závery. Ďakujem. J. Migaš, predseda NR SR: Pani poslankyne, páni poslanci, prerušujem rokovanie o tomto bode programu. Budeme hlasovať, ako aj o ostatných bodoch poobede potom. Nasleduje druhé a tretie čítanie o zákone z 9. novembra 2001, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov a ktorým sa mení a dopĺňa zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky. Materiál ste dostali ako tlač 1272 a jeho súčasťou je rozhodnutie prezidenta Slovenskej republiky z 21. novembra roku 2001 o vrátení zákona, ako aj schválený zákon z 9. novembra 2001. Zákon bol rozhodnutím z 22. novembra 2001 číslo 1392 pridelený na prerokovanie príslušným výborom Národnej rady Slovenskej republiky. Dávam slovo určenému spoločnému spravodajcovi, predsedovi výboru pre financie, rozpočet a menu poslancovi Pálovi Farkasovi a prosím ho, aby informoval o výsledku prerokovania vráteného zákona vo výboroch.